Paîs Basc: mobilitazions diviersis pe autodeterminazion
Miârs di rapresentants dai trê partîts che a guviernin la Comunitât Autonome Basche (PNV, EA, EB) e dal partît nazionalitari Aralar si son dâts dongje ai 25 di Otubar a Gasteiz e in altris cinc localitâts baschis par presentâ la iniziative “Hitza hitz” che e à chê di rivendicâ il dirit dal popul basc di decidi dal so avignî. Si sin dâts dongje – si à declarât intant de manifestazion – par proclamâ denant de Europe e dal mont la nestre esistence come popul e il nestri dirit a jessi sintûts par decidi in maniere libare e democratiche il nestri avignî. I organizadôrs a àn di une bande domandât a ETA di bandonâ la lote armade par podê inviâ un procès di pâs che al cjapi dentri dutis lis fuarcis politichis cence esclusions e, di chê altre bande, a àn denunciât i atacs judiziaris e legjislatîfs che a àn violât la libertât e lis garanziis democratichis di citadins, grups politics, associazions, e mieçs di comunicazion bascs. La normalizazion politiche – a àn zontât – e domande inclusion e avualiance di condizions e no la esclusion.
I rapresentants de çampe indipendentiste basche (metude fûr leç des autoritâts spagnolis) si son, invezit, dâts adun a Donostia là che a àn invidât ducj i setôrs indipendentiscj e progressiscj dal Paîs Basc a unî lis fuarcis e a no ripeti i erôrs dal passât. L’obietîf che si à di dâsi – al è stât dit – al è chel de autodeterminazion dal popul basc e par fâlu al covente superâ il statût di Gernika e i pidiments de Costituzion spagnole, che a son stâts doprâts par fâ sù la Spagne e sdrumâ il Paîs Basc, e par rindi il basc une lenghe di seconde categorie. Intant de iniziative no son mancjadis lis critichis ae politiche dal PNV, acusât di fâ i siei interès e no chei dal popul basc.
Font: Gara, 25/10/08
fur_Latn fur_Latn fur_Latn oci_Latn